《竞渡辞》
明代·石宝

竞渡复竞渡，波光浩渺渺。潮头如马来，舟子疾于鸟。

轻舠迅楫斗缤纷，伊谁从之楚灵均。江深海阔安得济，鼍抃鲸吞愁杀人。

苍天不照烈士苦，日暮洞庭闻击鼓。九辨谁招梦泽魂，一杯枉酹荆南土。

竞渡兮来归，湖上兮依依。棹歌齐发泪沾衣，宝笙瑶瑟清且哀。

四望踯躅悲又悲，安能遇君与君携。

作者简介：真定府藁城人，字邦彦，号熊峰。成化二十三年与兄石玠同举进士。与修《大明会典》。累擢为礼部尚书兼学士掌詹事府事。授检讨。嘉靖三年以吏部尚书兼文渊阁大学士，直内阁。守己鲠狷，持论坚确，进退凛然。辞归时襆被一车而已，都人叹其廉洁。所作诗淹雅清峭，讽谕婉约，有词人之风。有《熊峰集》、《恒阳集》。